b"\n_START_ARTICLE_\nEl Vicen\xc3\xa7\n_START_SECTION_\nDescripci\xc3\xb3\n_START_PARAGRAPH_\nMasia orientada a ponent. Presenta una planta de tipus rectangular, amb la fa\xc3\xa7ana a la part de l'aiguav\xc3\xa9s, amb el portal d'entrada de forma rectangular. A la part dreta de la casa s'hi annexionen unes galeries on les arcades de la part baixa s\xc3\xb3n de pedra vista i obertes, mentre que les de la part superior s\xc3\xb3n cobertes. Al davant es forma un petit jard\xc3\xad que condueix a l'esgl\xc3\xa9sia de Sant Miquel de gu\xc3\xa0rdia. A la part posterior de la casa hi ha balcons. A la part esquerra de la fa\xc3\xa7ana hi ha una eixida que correspon al primer pis, on s'observa un pou i una cisterna. La casa t\xc3\xa9 finestres que marquen la forma goticitzant. Enfront de la casa hi ha una masoveria, ara destinada nom\xc3\xa9s a depend\xc3\xa8ncies agr\xc3\xadcoles. La construcci\xc3\xb3 \xc3\xa9s de pedra arrebossada.\n_START_SECTION_\nHist\xc3\xb2ria\n_START_PARAGRAPH_\nMasia situada al puig de la Gu\xc3\xa0rdia i al costat de l'esgl\xc3\xa9sia de Sant Miquel, que ha rebut aquest nom. Les not\xc3\xadcies de l'esgl\xc3\xa9sia es remunten al 1012, i al segle XIV apareix com a sufrag\xc3\xa0nia de Roda de Ter. La hist\xc3\xb2ria del Vicen\xc3\xa7 deu anar lligada a la de l'esgl\xc3\xa9sia. \xc3\x89s un antic mas que ha sofert diferents reformes, les m\xc3\xa9s notables daten, com \xc3\xa9s freq\xc3\xbcent, del segle XVIII, \xc3\xa8poca en qu\xc3\xa8 tamb\xc3\xa9 es reform\xc3\xa0 l'esgl\xc3\xa9sia. El portal d'entrada data de 1587 i el de la masoveria el 1632."